ભારત દેશ આવતીકાલે 15 ઓગસ્ટે 72મો સ્વતંત્રતા દિવસ ઉજવશે. આજે આઝાદી દિવસની પૂર્વસંધ્યાએ રાષ્ટ્રપતિ રામનાથ કોવિંદે રાષ્ટ્રવ્યાપી સંબોધનમાં રાષ્ટ્રપિતા મહાત્મા ગાંધીજીને વિશેષ કરીને યાદ કર્યા અને કહ્યું કે, આ વર્ષનો સ્વતંત્રતા દિવસ એટલા માટે વિશિષ્ટ છે કે 2 ઓક્ટોબરથી મહાત્મા ગાંધીની 150મી જન્મજયંતિના સમારોહ પણ શરૂ થઈ જશે. ગાંધીજીએ આપણી આઝાદીની ચળવળનું નેતૃત્ત્વ લીધું હતું એટલું જ નહીં, પણ એ આપણા નૈતિક પથદર્શક પણ હતા અને કાયમ રહેશે.